b'\n_START_ARTICLE_\nPerhospuutarha\n_START_PARAGRAPH_\nPerhospuutarha on perhosia houkutteleva puutarha-alue, jonne perhoset poikkeavat ruokailemaan. Perhoset voivat olla per\xc3\xa4isin laajalta alueelta._NEWLINE_Monet perhoslajit ovat v\xc3\xa4hentyneet perinnemaisemien harvinaistuessa, koska yleens\xc3\xa4 juuri ketojen ja niittyjen kukkaset houkuttelevat perhosia. Perhospuutarhoilla voidaan auttaa uhanalaisten perhoslajien s\xc3\xa4ilymist\xc3\xa4. Samoin jos sinne valitaan l\xc3\xa4hiseudun luonnonkasveja ja erityisesti harvinaistuneita lajeja, niin puutarha auttaa my\xc3\xb6s niiden s\xc3\xa4ilymist\xc3\xa4._NEWLINE_Perhosten ruokavalion t\xc3\xa4rke\xc3\xa4 osa on kukkien mesi. Perhospuutarhaa suunniteltaessa sinne kannattaa valita eri aikaan kukkivia mesikasveja, niin perhosiakin riitt\xc3\xa4\xc3\xa4 paikalle pidemm\xc3\xa4n ajan. Kukkivia kasveja tulisi olla kaikkina aikoina kasvukaudesta. Erityisesti kev\xc3\xa4\xc3\xa4ll\xc3\xa4 ja syksyll\xc3\xa4, kun kukkivia luonnokasveja on v\xc3\xa4h\xc3\xa4n, puutarha tarjoaa perhosille ruokaa. Tosin kukinnan p\xc3\xa4\xc3\xa4painon pit\xc3\xa4isi olla keskikes\xc3\xa4ll\xc3\xa4 ja alkusyksyll\xc3\xa4, jolloin perhosia on eniten. Y\xc3\xb6ll\xc3\xa4 ja p\xc3\xa4iv\xc3\xa4ll\xc3\xa4 liikkuville perhosille tulisi my\xc3\xb6s olla omat vaihtoehtonsa. Esimerkiksi n\xc3\xa4si\xc3\xa4, olkikukka, siank\xc3\xa4rs\xc3\xa4m\xc3\xb6 ja alppiasteri houkuttelevat perhosia. Huonosti niit\xc3\xa4 houkuttelevat taas esimerkiksi kielo ja varjoisassa kasvavat alppiruusut. Samoja kukkia kannattaa istuttaa samaan kohtaan suurempi ryhm\xc3\xa4, ett\xc3\xa4 perhoset havaitsevat ne paremmin._NEWLINE_Koska useimmat perhoslajit tarvitsevat aurinkoa, on puutarhalle j\xc3\xa4rkevint\xc3\xa4 valita aurinkoinen paikka. Sen olisi my\xc3\xb6s hyv\xc3\xa4 olla mahdollisimman suojassa tuulelta. Sopivat olosuhteet saadaan suojaavien rakenteiden sijoittelulla: pohjoispuolella olisi hyv\xc3\xa4 olla esimerkiksi tuulensuojaistutuksia, kun taas etel\xc3\xa4- ja l\xc3\xa4nsipuolilla ei saisi olla mit\xc3\xa4\xc3\xa4n varjostavaa.'